વોશિંગ્ટનની સડકો પર હાલ મુક્ત કરાંચીના બેનરવાળી ગાડીઓ મોટા પ્રમાણમાં ફરી રહી છે. પ્રથમ વખત આ જોનારા લોકોને થોડું આશ્ર્ચર્ય જરૂર થાય, પરંતુ અહીંના લોકો માટે આ સામાન્ય વાત છે. મુક્ત કરાંચી કેમ્પેનના પ્રવક્તા નદીમ નુસરત કહે છે કે, અમારા આ અભિયાનનો આશય વિશ્ર્વસમુદાયનું ધ્યાન કરાંચી તરફ આકર્ષવાનું છે. પાકિસ્તાન સરકાર દ્વારા ત્યાંના મુહાજિરો પર થઈ રહેલા અત્યાચારો વિશ્ર્વસમુદાયને રૂબરૂ કરાવવાનો હેતુ છે. કરાંચીમાં આજે પણ મુહાજિરોને પાકિસ્તાની નાગરિક તરીકે સ્વીકારાયા નથી. અમને ત્રીજા દરજ્જાના નાગરિકો ગણી અમારી સાથે વ્યવહાર કરવામાં આવે છે. આતંકવાદીઓ પાકિસ્તાનમાં ખુલ્લેઆમ ફરી શકે છે, પરંતુ અમને મુહાજિરોને પ્રાથમિક અને મૂળભૂત અધિકારોથી પણ વંચિત રાખવામાં આવે છે. ઉલ્લેખનીય છે કે, વોશિંગ્ટનમાં મુક્ત કરાંચી અભિયાનનું બીજું ચરણ શરૂ થયું છે અને આ અભિયાન અંતર્ગત ૧૦૦ જેટલી ટેક્સીઓ મુક્ત કરાંચીના બેનર સાથે અહીંની સડકો પર દોડી રહી છે. આ ટેક્સીઓ શહેરનાં મહત્ત્વપૂર્ણ સ્થાનો જેમ કે, વ્હાઈટ હાઉસ, કેપિટલ હિલ, રાજ્ય વિભાગ અને સાંસદોના કાર્યાલય સુધી જઈ રહી છે અને કરાંચીને પાકિસ્તાનથી આઝાદ કરાવવાની ગુહાર લગાવી રહી છે. અમેરિકામાં રહેતા આ પાકિસ્તાની (મુહાજીરો) પાકિસ્તાનના સિંધ પ્રાંતમાં રહેતા લોકોના અધિકારો માટે દાયકાઓથી લડી રહ્યા છે. અમેરિકાના અગ્રણી દૈનિક વોશિંગ્ટન પોસ્ટમાં આ કેમ્પેન અંતર્ગત ૪ ફૂલ પેજ ભરી રૅપ પણ પ્રકાશિત થયું હતું. તેમાં મુક્ત કરાંચી કેમ્પેનના ઉદ્દેશ્યો વિગતવાર બતાવવામાં આવ્યા હતા. આ કેમ્પેન હવે સમગ્ર દુનિયાનું ધ્યાન તેના તરફ આકર્ષિત કરી રહ્યું છે. કરાંચીમાં માનવ અધિકારોના હનન મુદ્દે હવે અમેરિકન સાંસદો પણ અવાજ ઉઠાવી રહ્યા છે.